kaerle etc doent condt alle luden nu ende namaels wesende dat wyontfangen hebben de oitmoedige supplicatie van eloy lambrechts inhoudende
hoe dat gelyck hy suppliant des is omtrent acht jaren geleden is te huwelick
geallieert geweest aen katerine tsrycken alias van beringen ende daer
mede syndert tot heyst huys gehouden ende aldaer gebrouwen ende
herberghe gehouden uuytgenoemen dat zy huer zyndert uuyt hueren
eygender auctoriteyt heeft tot meer stonden vanden suppliant geabsenteert
gehadt ende den suppliant van zynen goeden gespolieert ende onder dandere
des zal nu inde vastene naestcomende twee jaeren wesen dat zy uuyt
des suppliant huyse heeft wech gevuert gehadt drie wagens vol
haeffelycke goeden ende als zy by den suppliant is geweest ende by hem gewoent
gehadt soe heeft zy denselven daghelycx vele leelicke affdraegende
ende oneerlick woirden die de suppliant hierom der eerbaerheyt
verzwygt gegeven jae dat noch arger is den suppliant insgelycx
tot verscheyden stonden excessivelick gestooken ende gesmeten ende
onder dandere is inden voirleden zoomere corts nae st jansmisse
lestleden gebuert dat die suppliant wesende zieck gelyck hy bynae alle
den somere geweest heeft was inde weken tot wackerzele onder
werchtere aldaer hy suppliant doen woende op de bancke gelegen
om te rustene soe heeft barbare dochtere der voirs. katherine
tot huere moeder gheseegt bereydt den man : denoterende den suppliant :
een suypken daerop de voirs. katharine antwoirde jae van twee oft drye
mieren eyeren daerop de suppliant seyde alsulcken suypen en mach ick nyet
daer by vuegende ic hebbe liever teten zoe ick gedaen hebbe al hebbe ick qualick
teten gehadt daerop die voirs. katherine antwoirdene zeyde gaet
tot heyst weerts ghy grysaert daer ghy light daer by vuegende
maer ghy en derfter nyet gaen die duvel die heeft u inne gebracht
die moet u hier uuyt vueren met ziele ende lyve deselve ende meer
anderen dyergelycke woirden dicwils verhalende ende repeterende daerop de
suppliant antwoirde ic hope dat hy egeen macht over my en heeft
seggende totter voirs. catherine zwygt ghy quaede beeste ende
laet my ongemoeyet ic hebt quaet genoech ende is alzoe opgestaen
ende voerby der voirs. katherine gaende soe heeft hy suppliant den zelver
met zynder slincker hant op hueren rechten arm geraeckt sonder
smytene nae den welcken heeft de voirs. katherine den suppliant van
stonden ane$$ subitelic geinvadeert ende hem in grammen moede voer zyn
rechte schene met hueren voet ende gelapte schoenen gestooten inder
vuegen die hy suppliant nyet en heeft cunnen gevuechelick gegaen dan met
grooten pyne ende arbeyt soe dat die suppliant van groote pyne roepende
ghy lelicke beeste hoe stoot ghy my daer ende heeft alzoe die
suppliant de voirs. katherina metten platte van zyn handt gegeven
achterop haer hoot eenen slach oft twee daermede die voirs. katherine
in effecte geckende oft spottende metten suppliant heeft
geseegt laet sien oft bloyet is oick daer nae die voirs. barbere
met eenen bessem stock gecomen om den suppliant daermede te smyten
dwelck de suppliant considererende heeft die vierscuppe genomen
ende daermede de voirs. barbere uuyten huyse gejaegt ende is nyettemin
die voirs. katherine aldaer blyven sittende op eenen stoel inde
kuekene ende altyt enen qualick sprekende ende is die suppliant wederomme
gaen liggen op te banck om hem te rustene maer gemerct die groote
insolencie die de voirs. katherine aldaer voirs. stelde zoe en heeft die
suppliant tselve nyet langer connen verdragen ende is alzoe weeromme
opgestaen ende meynende eenen boteram voer hem te snydene ende
daermede int brouwhuys uuyten wege by der werckluyden te gaene
maer als hy suppliant de scappraye meynde open te doene ende
boter te nemene soe heeft de voirs. katherine dezelve tot huerwerts
genomen ende is daermede ewech geloopen inden cameren ende heeft
dezelve aldair in zeker tritsoir gesloten ende is alzoe die
suppliant met droech broot in deen hant ende zyn mes in dandere
gegaen int brouwhuys ende heeft aldaer den werckluyden zijnen
noot geclaecht zonder dat hy suppliant nochtans van eeniger
quader tydinghe heeft vermoeyt ende binnen twee oft drie uren
daer nae heeft den suppliant zeker vrouwe geseegt dat zy hadde
hoiren seggen dat des suppliants huysvrouwe doot was daeraff de suppliant
hem zeere verwonderd heeft totten voirs. vrouwe persoone geseegt jhesus
hoe mach dat zyn oft hoe is dat mogelick soe dat die suppliant zelve
nyet gelovende heeft dezelve persoene wederom gesonden om
huer bat te informeren dwelck z gedaen heeft ende heeft
den suppliant waeromme de tydinge gebracht dat zy doot was
maer dat die maerte vanden prochiaen seyde dat zy vanden poplexie
oft erger nicx el$$ aff was gestorven nyttemin die suppliant beducht
hem oft zy zoude mogen wesen gestorven vanden voirs. slach oft slagen
oft dat die zouden moegen wezen occasie van huere doot dwelck
den suppliant hertelick leet is : ende al eest soe dat hy suppliant die voer
een goet man van eeren altyt is geacht ende gehouden geweest :
daer inne zeer onnosele ende onversiens is gecomen soe en derre
nochtans hy suppliant hem nerger$$ nicx int openbaer binnen onsen
lande van brabant vinden vreesende rigeur van justicie tot zynen
ende zynen kinderen eeuwiger destructie ende bederffenisse ten
ware dat onse gracie ende genade hem hierop wordde geextendeert
ende verleent alzoe hy suppliant seegt ons daerom oitmoedelick biddende
soe eest dat wy desen aengesien geneycht wesende ter beden
des voirs. eloy lambrechts suppliants ende willende hem in dit
stuck prefereren gracie ende misericordie voer strangheyt ende
rigeur van justicie hebben den selven suppliant inden gevalle
als boven quytgeschonden geremitteert ende vergeven schelden
quyte remitteren ende vergeven uuyt onser sunderlinger gracien
by desen onsen brieven tfeyt ende ongeval boven geruert mitgaders
alle offensie ende brueck corporelle ende crimminelle daerinne
hy ter causen voers. mits dat daer aen cleven mach tegen ons ende
justicie gevallen mesdaen ende mesbruyct mach hebben ende
hebben hem daeraff weder gestelt ende gerestitueert stellen
weder ende restitueren tot zynen goeden name fame ende geruchte
in onsen voers. raede van brabant ende allen anderen onsen
landen ende heerlicheyden ende tot zynen onverbuerden goeden
indien hy eenige onder ons heeft gelyck ende in alder manieren
zoe hy was voer de toecompste vanden voirs. feyte imponerende
hierop een eeuwich geswich onsena procureur generael in brabant
ende allen anderen onsen justicieren ende officieren wie zy zyn
satisfactie ende beternisse ierst ende voer al gedaen der
partie geintersseerde indien die noch nyet gedaen en zy ende
eenige daer toe staet civilyck alleenlyck behoudelick dat de
voirs. suppliant gehouden sal zyn tvoers. feyt tegen ons te beteren
civilyck naer gelegentheyt vander zaken ende faculteyt
van zynen goeden mit oick te betaelen de costen van justicien
hieromme alreede gedaen ende te doene allet ter taxatien ende moderatien
van onsen lieven ende getrouwen den cancellier ende luden van onsen raede
in brabant die wy daertoe gecommitteert hebben ende commiteren by desen
ontbieden daeromme ende bevelen den selven onsen cancellier ende
raedsluden dat voer hen geroepen deghene die daeromme behoren geroepen
te zyne zy procederen wel ende duechdelick ter verificatie ende interinemente
van desen ende totter taxatie ende moderatie vanden voirs. amende ende
costen alzoe zy sullen bevinden behoirende welck interinement de voirs.
suppliant gehouden zal zyn te versueckene ende hem in per soene te presenterene
in onsen rade binnen eenen jaere naestcommende op de pene van te verbueren
deffect van desen ende dat gedaen ende dezelve civile boete ende costen
van justicien getaxeert ende betaelt zynde in handen vanden ghenen dien
dat behoiren zal zy onse voirs. procureur generael in brabant ende alle anderen onse
rechteren justicieren officieren ende ondersaten iegenwoirdige ende
toecomende dien dat aengaen sal mogen huere stedehouderen ende een iegelyck
van hen besundere zoe hem toebehoiren sal doen laten ende gedogen
den voirs. suppliant van desen onsen iegenwoirdiger gracien remissien ende
pardoene ende van alle den inhouden van desen inder vuegen ende manieren
voer verhaelt rustelick vredelick volcomelick ende eeuwelick genyeten
ende gebruycken sonder hem te doene noch te laten geschieden nu noch
in toecomende tyden eenich hinder letsel oft moeyenisse aen lyve
noch aen goeden ter contrarien maer indien zyn lyf oft eenige
van zyne goeden daeromme gearresteert gecommert oft belet waren
dat zy die setten ende stellen ter stont ende zonder vertreck tot
geheelder ende volcommen delivrancie want ons alzoe gelieft
ende ten eynde dat dit vast ende gestadich blyve tot eeuwigen
dagen zoe hebben wy onsen zegel hier aen doen hangen behoudelick
in anderen dingen onsen recht ende eeneniegelick anderen des syns
gegeven in onsen stad van bruessele inde maent van november
int jar ons heeren duysent vyfhondert ende veertich ende van onsen
kyserrycke txxie ende van onsen rycken van castilien ende anderen
txxve aldus gescreven op te plycke by den keyser in zynen
rade ende geteekent boudewyns visa receptica
gecollationeert ende bevonden accorderende
metten originelen brieven by my